UK gekap oor verwydering van kunswerkeHistoriese kunswerke wat deur betogers gebrand is. Foto: Verskaf Belinda Bozzoli, die DA se skaduminister van hoër onderwys, het gesê die DA het dr. Max Price, visekanselier, en dr. Sipho Pityana, voorsitter van die universiteit se raad, skriftelik versoek om die verbod op nagenoeg 75 kunswerke onmiddellik op te hef. Die universiteit het in September 2015 ŉ sogenaamde kunswerktaakspan aangestel nadat die beeld van Cecil John Rhodes maande vantevore verwyder is. Volgens die universiteit is die doel van die taakspan om ŉ oudit te doen van standbeelde en ander kunswerke op die kampus wat “koloniale onderdrukkers” erken of vier of wat aanstootlik of omstrede is. Volgens die taakspan het talle studente aangedui dat ŉ aantal kunswerke by die universiteit aanstootlik is weens die manier waarop dit swart mense uitbeeld. Tydens die #FeesMustFall-betoging is talle kunswerke deur die betogers verwyder en aan die brand gesteek. Bozzoli het Price en Pityana versoek om bekend te maak watter 23 kunswerke deur betogende studente vernietig is en ook om ŉ lys beskikbaar te stel van die kunswerke wat tans nie meer uitgestal word nie. Die kunswerke van verskeie toonaangewende kunstenaars is glo op die lys van items wat verwyder is, onder andere Breyten Breytenbach, Christo Coetzee, Steven Cohen, Mia Couvaras, Pieter Hugo, Vusi Khumalo, Lucky Sibiya, Pippa Skotnes, Irma Stern en Sue Williamson. Breytenbach het reeds uitgevaar teen die universiteit en hul besluit om die kunswerke te verwyder as “fascisme” bestempel. Volgens Bozzoli is die verbod op kunswerke dieselfde as om ŉ boek uit ŉ biblioteek te vat en dit te verbrand. “Die tipe optrede verhoed studente om krities met kuns en literatuur om te gaan.” Bozzoli het die universiteit versoek om die kunswerke onmiddellik weer op hul “regmatige plekke” aan te bring. Price het egter teruggekap en gesê beskuldigings dat die universiteit sensuur toepas en ingee tot die eise van ŉ klein radikale groep studente wys op ŉ gebrek aan begrip van die universiteit se transformasieproses. Volgens Price is die verwydering van die kunswerke net tydelik. “Ons glo dat die kunswerke uiteindelik weer vertoon sal word sodra ŉ kuratoriese beleid ontwikkel is.” Price het gesê van die kwessies rakende die kunswerke is die manier waarop swart mense uitgebeeld word, in kontras met die gebrek aan enigiets soortgelyks rakende die uitbeelding van wit mense.